SK Úradný vestník Európskej únie C 205/10

Záväzok služby vo verejnom záujme

(2007/C 205/06)

Fínsko (ministerstvo dopravy a komunikácií) sa rozhodlo zmeniť a doplniť záväzky služby vo verejnom záujme týkajúce sa pravidelných leteckých dopravných služieb, ktoré stanovilo, pokiaľ ide o prístup leteckých dopravcov Spoločenstva k letovým trasám v rámci Spoločenstva (1) podľa článku 4 ods. 1 písm. a) nariadenia Rady (EHS) č. 2408/92 z 23. júla 1992. Záväzok uvedenej služby vo verejnom záujme bol uverejnený 20. júna 2006 v Úradnom vestníku Európskej únie C 144.

Zmenený a doplnený záväzok služby vo verejnom záujme nadobudne účinnosť po uverejnení v Úradnom vestníku Európskej únie. Záväzok sa týka prevádzkovania podľa letového poriadku na trase Helsinki – Varkaus v období od 1. októbra 2007 do 30. septembra 2010.

Na záväzok služby vo verejnom záujme na trase Helsinki – Varkaus sa vzťahujú tieto požiadavky:

Minimálny počet letov

Minimálny počet letov medzi Helsinkami a Varkausom musí zahŕňať tri spiatočné lety v pracovné dni od pondelka do piatku s výnimkou zákonných sviatkov a všeobecných voľných dní. Záväzok neplatí v júli.

Letový poriadok sa môže meniť v období letných dovoleniek a v období voľna v čase vianočných a ďalších sviatkov podľa dopytu.

Počet miest

Počet miest v lietadle musí zodpovedať požiadavkám vyplývajúcim z dopytu cestujúcich. Priemerný stupeň naplnenia letu za mesiac nesmie prekročiť 80 %.

Kapacita batožiny a prepravovaného nákladu na jedného cestujúceho musí pri plne naloženom lietadle a pri bežných poveternostných podmienkach zahŕňať 8 kg príručnej batožiny a najmenej 20 kg batožiny nakladanej do trupu lietadla.

Ceny leteniek a predaj leteniek

Cena jednosmerného lístka na trase Varkaus – Helsinki nesmie presiahnuť 190 EUR vrátane všetkých daní a poplatkov. Z celkového množstva leteniek musí byť v ponuke najmenej 40 % lacnejších leteniek.

Dopravca sa musí dohodnúť na opatreniach týkajúcich sa letov interline na trase, ktorej sa týka záväzok služby vo verejnom záujme, najmenej s jedným takým dopravcom, ktorý zabezpečuje letecké dopravné služby z letiska Helsinki-Vantaa. V zmluve o letoch interline musia byť rovnaké alebo svojou podstatou podobné podmienky a do cien vyberaných za lety na trase musí byť zapracovaný množstevný pomerový systém zodpovedajúci medzinárodným nariadeniam. Dopravca musí uzavrieť dohodu interline so všetkými leteckými dopravcami, ktorí poskytujú služby z letiska Helsinki-Vantaa a prejavia o dohodu záujem, a to za rovnakých alebo podobných podmienok. Ministerstvo dopravy a komunikácií má právo získať od dopravcu na účely dohľadu potrebné informácie týkajúce sa zmlúv interline a ich podmienok.

Letecký dopravca musí mať medzinárodný, vo Fínsku platný systém rezervácie a vydávania leteniek, ako aj dohodu interline podľa pravidiel IATA vrátane tranzitných poplatkov pre nadväzné spojenia a vybavovania batožiny do cieľovej destinácie. Informácie o cenách leteniek a letových poriadkoch musia byť v medzinárodnom systéme rezervácie a vydávania leteniek.

Letecký dopravca musí uzatvoriť dohodu aspoň s jednou spoločnosťou pôsobiacou na trase letisko Helsinki-Vantaa do zahraničných destinácií o spolupráci, pokiaľ ide o tranzitné poplatky pre nadväzné spojenia.

Pri predaji letov sa musí používať minimálne jeden elektronický systém rezervácie leteniek.

Plynulosť služby

Nedodržanie uvedených záväzkov služby vo verejnom záujme pri prevádzkovaní dopravy na uvedenej trase môže mať za následok administratívne a právne sankcie.

Leteckí dopravcovia, ktorí chcú ukončiť poskytovanie pravidelných leteckých dopravných služieb na tejto trase, to musia oznámiť leteckému úradu Fínska najneskôr šesť mesiacov pred ukončením leteckej dopravnej služby.

Možnosti osôb so zdravotným postihnutím využívať službu

Letecký dopravca musí zabezpečiť, aby potreby osôb so zdravotným postihnutím boli zohľadnené v dostatočnej miere.

(1) Ú. v. EÚ L 240, 24.9.1992, s. 8.